Eyvind Vesselbo (V), 2002-03-11:
Jeg vil først gerne takke de fire medlemmer af Kristeligt Folkeparti med partiets miljøordfører, hr. Ole M. Nielsen, i spidsen for at have rejst denne forespørgselsdebat om affaldsproduktionen i Danmark.
Det er vigtigt, at vi sikrer, at vi hele tiden holder fast i målsætningen om at bevare et godt miljø i Danmark, og her er affaldsproduktionen et af de områder, som hele tiden skal være i fokus. Ministeren gennemgik en række af de centrale tal på affaldsområdet, og de fortæller jo ganske klart, at det ikke er nok at se på det samlede affaldstal, fordi det samlede affaldstal jo udmærket kunne være faldet, samtidig med at noget af det mest miljøskadelige affald var steget.
Det er ofte sådan, at totalmængder og gennemsnit skjuler de mest interessante ting i statistiske opgørelser.
Det er derfor vigtigt at se på udviklingen i de enkelte affaldsfraktioner.
På den måde vil man ganske klart kunne se, hvilke der har de største udsving både i opadgående og i nedadgående retning.
På den måde kan man samtidig sætte fokus på affaldets miljøbelastning og på ressourcetabet ved affaldsproduktionen.
Vi skal have mest miljø for pengene, og derfor skal vi også sætte ind dér, hvor miljøbelastningen er størst, og hvor ressourcetabet ved affaldsproduktionen er størst.
Som ministeren sagde, ser vi de væsentligste øgninger i affaldsmængderne i industrien og i servicesektoren, så det er selvfølgelig dér, hvor der skal sættes ind først.
Vi skal have nedbragt mængderne, men samtidig skal vi sørge for at mindske indholdet af farlige og uønskede stoffer i affaldet.
I mange år har fokus været på at skabe et affaldssystem, som var velfungerende med fokus på at håndtere affald på en fornuftig måde.
Genanvendelsen har stået højt på dagsordenen, og det skal den stadig.
Det er meget lovende, at regeringen nu også vil sætte ind på det forebyggende plan.
Det er nemlig vigtigt, at der bliver sat ind på at hindre, at der bliver så meget affald i fremtiden. Behandling af affald er en belastning for miljøet - eller kan være det - bl.a. når affaldet går til forbrænding.
Det var jo også det, hr. Ole M. Nielsen nævnte bl.a. omkring plastic.
Fra forbrænding af affald kommer en stor del af den dioxin, der slipper ud i det danske samfund.
Det er derfor vigtigt, at vi tager fat på at begrænse dette problem. Dioxinudslippet fra affaldsanstalterne skal begrænses så meget som muligt, idet det meget hurtigt indgår i fødekæderne.
Det er jo ikke fra landbruget, det kommer, som det ofte nævnes, men det er fra forbrændingsanstalterne.
Derfor er det vigtigt, at der i den kommende affaldsstrategi også tages højde for problemet med dioxin.
Det er et problem, som jeg er sikker på at miljøministeren vil være opmærksom på, når strategien skal udformes.
Det er meget positivt, at regeringen udarbejder en rapport om en grøn markedsøkonomi, som skal analysere muligheden for praktisk brug af markedsorienterede redskaber til fremme af bedre miljø.
Som ministeren sagde, vil regeringen se på initiativer, der gør det nemmere for forbrugerne og virksomhederne at handle målrettet og miljø- og ressourcebevidst.
Det vil give virksomhederne mulighed for at bruge miljøindsatsen som et konkurrenceparameter.
En af måderne at holde øje med udviklingen på affaldsområdet på er gennem brugen af indikatorer.
Med indikatorer kan man meget nemt få fornemmelsen af, hvor der skal sættes ind.
Indikatorer er et vigtigt supplement til de faktiske tal.
De kan give et billede af den relative udvikling set i forhold til ikke alene den enkelte affaldsfraktion, men også affaldsfraktionerne imellem.
Det er derfor med stor tilfredshed, jeg har bemærket, at ministeren oplyste, at Miljøministeriet er ved at udvikle et sæt nye indikatorer, som skal se på, hvor mange tons der frembringes og behandles, og det skal også bruges til at se på ressourcetab og miljøbelastning fordelt på behandlingsform.
Dette vil give gode muligheder for en fremtidig prioritering, hvor der opnås mest miljø for pengene, og det er jo det, der er målet.
Jeg er derfor glad for, at jeg på vegne af Venstre, Socialdemokratiet, Dansk Folkeparti, Det Konservative Folkeparti, Det Radikale Venstre og Kristeligt Folkeparti kan fremsætte følgende: Forslag til vedtagelse »På baggrund af at de samlede affaldsmængder er steget med 7 pct. fra 1999 til 2000, pålægges regeringen i maj 2002 at fremlægge en redegørelse for, hvordan det går med opfyldelsen af målsætningerne i »Affald 21«, jf. V 21 af 28. januar 1999.
Redegørelsen skal endvidere indeholde en beskrivelse af de tiltag, der bidrager til at stabilisere affaldsmængderne.
Regeringen opfordres til at gennemføre målrettede initiativer i relation til affaldsbegrænsning, samt fremover primært at orientere indsatsen mod de affaldsfraktioner, hvor der kan opnås den største reduktion i tab af ressourcer og reduktion i miljøbelastningen.
Folketinget finder særligt, at der her og nu er behov
for en indsats for at begrænse affaldsmængderne fra industrien og servicesektoren, hvor de største stigninger i affaldsmængderne har fundet sted.
Folketinget opfordrer endvidere regeringen til at fremlægge oplæg til en strategi senest maj 2003, der udpeger virkemidler og indsatsområder for at forebygge og mindske ressourcetabet og miljøbelastningen fra affaldet.«